
În zilele noastre, fenomenul copiilor cu cerințe educaționale speciale a luat amploare, numărul unor astfel de copii fiind din ce în ce mai mare. 

Sunt diriginte la clasa a VI-a A. Am în clasă un băiețel, pe nume S. D., cu un astfel de diagnostic. 
Probleme comportamentale și situația educațională

Elevul S. D. face parte dintr-o familie monoparentală, cu părinţii divorţaţi, fiind crescut de către mama sa. Ambii părinți au studii medii. S. D. are condiții bune de locuit. De pregătirea pentru școală se ocupă mama sa. Mama spune că băiatul a avut mici probleme de adaptare la intrarea în școală: avea tulburări de atenție și deprinderi motorii mai puțin formate decât ceilalți copii. A intrat în clasa pregătitoare cu un bagaj de cunoștințe redus și predominând în cazul său în clasele I-IV calificativele de Insuficient și Suficient. Citea silabisit, nu recunoștea toate literele, nu scria corect decât cuvinte simple din două sau trei silabe. La matematică aduna și scădea doar în concentrul 0-10, ajutându-se de degete. Cunoaşte calcule simple cu  adunări, scăderi, înmulţiri, împărţiri şi ridicări la putere de numere naturale, dar nu are capacitatea de a efectua calcule simple sau complexe în care intervin numere întregi şi raţionale. Se exprimă bine, dar are un vocabular sărac. Memoria sa de scurtă durată e bună, dar cea de lungă durată slabă. Are deficit de atenţie şi imaginaţie săracă. Este un elev agitat, interiorizat, comunică puţin cu colegii săi, are puţini prieteni în cadrul clasei.

L-am inclus pe S. D., încă din clasa a V-a în cadrul programului Şcoală după şcoală, care cuprinde activităţi de sprijin şi recuperare, după orele de curs. Am lucrat cu el diferențiat, atât în cadrul orelor, cât și în privința temelor pentru acasă, pe care le primea tot diferențiat, după posibilitățile lui intelectuale. Am solicitat sprijinul consilierului școlar, care lucrează cu el în particular și de asemenea poartă uneori discuții și cu mama lui S. D. Am realizat planuri de intervenție în special la matematică, materie pe care eu o predau la clasă, pe rezolvarea de probleme simple, adunări și scăderi, înmulțiri, împărțiri şi ridicări la putere, deoarece nu conștientizează conținutul cerințelor, dar la calcule se descurcă acum binișor, cu ajutor. Programul de intervenție personalizat presupune colaborarea în echipă, formată din profesor de matematică, diriginte, psiholog, familie, toți cei implicați în activitatea desfășurată cu S. D., pe parcursul unei perioade mai mari de timp (6 luni), pentru a forma un cerc de susținere, echilibrare și integrare a lui în comunitate.

În calitate de diriginte la clasă am discutat atât cu S. D., cât şi cu colegii săi de clasă despre importanţa emaptizării, a comunicării în cadrul grupului şi în societate, despre nevoia de inategrare a copiilor cu CES în cadrul clasei şi am realizat diverse activităţi prin care am încercat să dezvolt copiilor competenţe sociale dintre care amintesc: relaţionare şi participare socială, coduri de conduită şi maniere general acceptate, egalitate de şanse, comunicare constructivă în diferite medii, toleranţă, empatie, gestionarea situaţiilor de stres, colaborare, asertivitate şi integritate. 
